Starfsmenn Króla vinna við að festa flotbryggjurnar með öflugum keðjum við stóra steypuklumpa sem sökkt var á sjávarbotninn . mbl.is / Ólafur Bernóduson Loks sér fyrir endann á gerð smábátahafnar í Skagastrandarhöfn því verið er að leggja lokahönd á að koma flotbryggjunum fyrir á sínum stað . Gerð smábátahafnarinnar er um hálfu ári á eftir áætlun , sem helgast fyrst og fremst af því að verktakarnir sem hófu verkið gáfust upp í miðjum klíðum . Eftir að samningum við fráfarandi verktaka og við nýja aðila lauk hefur verkið gengið samkvæmt áætlun og þessa dagana er verið að festa flotbryggjurnar . Alls eru um 30 legurými við nýju bryggjurnar , sem leysa brýna þörf því fram að þessu hafa strandveiðibátarnir þurft að liggja hver utan á öðrum allt upp í fjóra báta í röð . Eftir að nýju bryggjurnar verða teknar í gagnið verður hver bátur á sínum „ bás “ og þar með óháður öðrum . Jafnframt er verið að leggja vatn og rafmagn að bryggjunum og koma fyrir lýsingu við þær . Sandurinn og móhellan sem kom upp úr dokkinni þar sem höfnin er voru notuð í uppfyllingu við hana og verður líklega nýtt sem gámasvæði fyrir útgerðarmennina sem nota hana .